次韵和文潛暮春即事
作者：晁補之
朝代：宋

paragraphs: 南歸見君百事足，如何一官曾不閑。
寒衝雪泥暑鄣日，老面只今如纈斑。
憐君與我自同調，久渫不食猶寒泉。
功名櫟社直寄耳，顔色不同誰後先。
黑牛白犢未渠怪，物理儻自相回旋。
愛君此語亦不出，勝處紫芝眉宇間。
飲中八人半寂莫，最豪焦遂今誰班。
凝祥池上舊游處，海棠亦恐非昔年。
春波一眼詩句好，兩腋尚覺風翩翩。
投閑方轡政可勉，何用不飲空三歎。